Viniciu Moroianu este laureat al concursurilor internaţionale de la Paris ("Guilde française des artistes solistes", 1979) şi Bucureşti ("George Enescu", 1991). De asemenea, a primit Premiul Colegiului Criticilor Muzicali (1981) pentru interpretarea Sonatei a III-a pentru pian de George Enescu şi Premiul Fundaţiei "Dinu Lipatti" pentru restituirea şi prezentarea în concert, în 1992, a Fanteziei op. 8 de Dinu Lipatti.
Ca partener de lied, a colaborat cu solişti vocali precum Eduard Tumagian, Leontina Văduva, George Emil Crăsnaru şi Georgeta Stoleriu. A participat la festivalurile internaţionale "George Enescu", "Dinu Lipatti", precum şi în Slovacia, Austria, Costa Rica, Republica Moldova, Franţa. A întreprins turnee în Grecia, Ungaria, Bulgaria, Ucraina, Franţa, Italia, Germania, Moldova, Spania, Belgia, Danemarca, Luxemburg, Elveţia, Suedia. A concertat cu toate orchestrele filarmonicilor din ţară, precum şi cu orchestre din Marea Britanie, Elveţia, Austria, Bulgaria şi Republica Moldova.
Repertoriul său vast include integrala concertelor pentru pian, a sonatelor pentru vioară și a celor pentru violoncel și pian de Beethoven. Este profesor universitar la Catedra de pian principal a Universităţii Naţionale de Muzică din Bucureşti şi, din 2011, membru în Consiliul director al Uniunii Muzicienilor Interpreţi din România, al cărei vicepreşedinte devine în 2017.
Ateneul Român
Miercuri, 13 martie 2024, ora 19
Recital de pian
VINICIU MOROIANU
Program
Aleksandr Scriabin - Sonata nr. 8, op. 66
Franz Schubert - Sonata în re major, D.850
Robert Schumann - Fantezia în do major, op. 17